(vovworld) - ໂດຍສືບຕໍ່ການຢ້ຽມຢາມ ແລະ ເຮັດວຽກຢູ່ລາຊະອານາຈັກ ແບນຊິກ ແລະ ສະຫະພາບເອີລົບ (EU), ວັນທີ 28/06, ທ່ານຮອງປະທານສະພາແຫ່ງຊາດ ອວງຈູລິວ ໄດ້ມີການພົບປະຄັ້ງຕ່າງໆ ແລະ ພົບປະເຈລະຈາກັບບັນດາການນຳສ້າງກົດໝາຍແບນຊິກ ແລະ ລັດຖະສະພາເອີລົບ (EP).
ທີ່ການພົບປະກັບທ່ານປະທານສະພາຕ່ຳແບນຊິກ Siegfred Bracke, ທ່ານຮອງປະທານສະພາແຫ່ງຊາດ ອວງຈູລິວ ໄດ້ຢືນຢັນນະໂຍບາຍສະເໝີປາຍຂອງຫວຽດນາມ ໃນການເພີ່ມທະວີການພົວພັນກັບແບນຊິກ; ປາດຖະໜາຢາກໃຫ້ລັດຖະບານ ແລະ ບັນດາອົງການສ້າງກົດໝາຍຂອງແບນຊິກ ຊຸກຍູ້ການໃຫ້ສັດຕະຍາບັນສັນຍາການຄ້າເສລີຫວຽດນາມ - EU (EVFTA), ສືບຕໍ່ສ້າງເງື່ອນໄຂເພີ່ມທະວີການພົວພັນລະຫວ່າງ 2 ປະເທດ. ສ່ວນທ່ານປະທານສະພາຕ່ຳ Siegfred Bracke ກໍ່ສະແດງຄວາມເອົາໃຈໃສ່ເຖິງບັນດາບັນຫາຄວາມສະເໝີພາບລະຫວ່າງຍິງ - ຊາຍ, ປະຕິຮູບພື້ນຖານເສດຖະກິດ, ການຜັນຂະຫຍາຍ FTA ຫວຽດນາມ - EU ໃນໄລຍະຈະມາເຖິງ, ພ້ອມທັງປາດຖະໜາວ່າ 2 ປະເທດເປີດກວ້າງບັນດາຂົງເຂດຮ່ວມມື, ໂດຍສະເພາະແມ່ນດ້ານວັດທະນະທຳ, ການສຶກສາ ບຳລຸງສ້າງ…
ທີ່ການຕ້ອນຮັບທ່ານນາງປະທານສະພາສູງແບນຊິກ Christine Defraigne, ທ່ານຮອງປະທານສະພາແຫ່ງຊາດ ອວງຈູລິວ ສະເໜີ 2 ປະເທດສືບຕໍ່ຮ່ວມມືກັນຢ່າງແໜ້ນແຟ້ນຢູ່ສະຫະປະຊາຊາດ, ເວທີປາໄສອາຊີ - ເອີລົບ (ASEM), ການຮ່ວມມືອາຊຽນ - EU, ພ້ອມກັນຮັບມືກັບບັນດາບັນຫາທົ່ວໂລກ…
ແລະກໍໃນວັນດຽວກັນ, ທ່ານຮອງປະທານສະພາແຫ່ງຊາດ ອວງຈູລິວ ກໍໄດ້ພົບປະເຈລະຈາກັບຮອງປະທານລັດຖະສະພາເອີລົບ; ປະທານຄະນະສະມາຊິກລັດຖະສະພາຮັບຜິດຊອບການພົວພັນກັບອາຊີຕາເວັນອອກສ່ຽງໃຕ້; ປະທານລັດຖະສະພາເຂດ Flanders.